K. Tóthová, poslankyňa: (2002-04-11):
J. Migaš, predseda NR SR: Nech sa páči, pán poslanec Gajdoš. J. Gajdoš, poslanec: Ďakujem za slovo, pán predseda. Ešte som nezažil v tomto parlamente, aby tento človek, ktorý si nechá honosne hovoriť predseda vlády, vystúpil, aby neurážal, aby nešpinil, aby nedehonestoval opozíciu. Je to skutočne na pováženie a asi by sme mali zmeniť svoj zámer a neodvolávať pána ministra, ale znovu odvolávať predsedu vlády, pretože si nezaslúži takéto postavenie v tejto spoločnosti. Za všetkým tým, o čom hovoril vo svojom úvodnom vystúpení pán poslanec Krajči, stojí táto šedá eminencia, ktorá pred chvíľou vďaka Bohu opustila túto sálu. Raz mu to história spočíta. Som normálne rozčúlený jeho vystupovaním, pretože mi pripomína obyčajného ruského chuligána. Tak sa správa v tomto parlamente. A nie ako predseda vlády. On začal s čiernymi knihami, on začal s prenasledovaním opozície, on začal so špinením opozície v zahraničí v snahe zachovať si svoj post aj pre budúcnosť. Myslím si, že je to tragické. Dôvody, ktoré uviedol pán poslanec Krajči na odvolanie pána ministra, sú veľmi vážne. My neupierame snahu, alebo nepopierame snahu pána ministra robiť isté nápravné opatrenia a kroky, ale myslíme si, že sa míňa celkovému efektu tá jeho snaha. J. Migaš, predseda NR SR: Nech sa páči, pán poslanec Ján Cuper. Nech sa páči. J. Cuper, poslanec: Ďakujem. Nemám ku komu hovoriť, lebo Miki Dzurinda tu niečo porozprával a zdúchol, tak ako to vie len on. A celú slovenskú realitu vidí vždy iba cez ružové okuliare, ktoré si kúpil kdesi v Kalifornii či na Floride, keď sa bol opaľovať za peniaze amerických daňových poplatníkov, alebo možno slovenských, neviem. Pán Dzurinda, ja vidím problém pána Šimka inak. Pána Šimka ste museli vymeniť za pána Pittnera, pretože nezvládal to, čomu sa hovorí a čo tu už pán exminister Krajči povedal, vojnu policajtov. Nezvládal to, že bolo potrebné ututlať niekoľko diskreditačných škandálov, ktoré ste buď priamo vy nariadili uskutočniť ako malý Napoleon, ktorý chce za každú cenu zneužívať moc, alebo možno nariadili tí, ktorí sa vám chceli zalíškať. Tie akcie boli vyslovene politického charakteru. Či už išlo o defraudáciu peňazí na TA 3, ktorú bolo potrebné vyšetriť, alebo či už išlo o škandalózne otváranie dverí vo vile Elektra, alebo aj teda, žiaľbohu, za to je zodpovedný pán Šimko, aj ten škandalózny prepad funkcionárov Hnutia za demokratické Slovensko. Pán Dzurinda, ako takú nehoráznosť môžete tvrdiť? Kto vám sa to opovážil napísať na ministerstve vnútra, že to bolo v súlade so zákonom? Keď to bolo v príkrom rozpore so zákonom! Bolo to obyčajné, prasprosté zneužitie moci. A vy ste zaň zodpovedný, lebo mám taký pocit, že možnože ste ho aj priamo nariadili. A ak sa chcete pozrieť opozícii do očí, nech sa páči, vyjdite spoza plenty a posaďte sa ešte raz a skúste oponovať, budeme viesť dialóg. Ďakujem. J. Migaš, predseda NR SR: Pán poslanec Bak, nech sa páči. B. Bak, poslanec: Vážený pán predseda, vážený pán minister, čakal som, že pán premiér bude reagovať aj na to, čo povedal pán Krajči o nedostatkoch v reforme verejnej správy. Táto sa pripravovala už od roku 1999, no o kvalite reformy sa už pohovorilo a popísalo dosť veľa, ale hlavne v tom zmysle, že prenos kompetencií zo štátnej správy na orgány samosprávy nie je pripravený, o čom sa často vyjadrujú funkcionári samosprávy. Ani prenos kompetencií na vyššie územné celky nie je bez problémov. Ani nie tak samotný prenos kompetencií ako vytváranie podmienok na fungovanie samosprávnych úradov vyšších územných celkov. Štátna správa v zmysle prijatých zákonov mala zabezpečiť priestory na činnosť vyšších územných celkov. Neviem síce, ako to funguje v iných krajoch, ale viem, ako je to vo vyššom územnom celku Prešov, kde napriek sľubom prednostu krajského úradu pána Polačka, že zabezpečí priestory pre vytvárajúce sa odbory podľa termínu, keď začnú svoju činnosť, situácia je úplne iná. Ako má riešiť situáciu prednosta či predseda vyššieho územného celku pán Chudík, keď v zmysle zákona o prenose kompetencií prijíma pracovníkov a krajský úrad mu neuvoľní dostatok priestorov na kancelárie a činnosť jednotlivých odborov? K 1. 4. mal krajský úrad uvoľniť 25 kancelárií. Dostal prísľub len na 10. A neviem, či aj tieto dostali. Ministerstvo vnútra ako garant reformy, ale aj garant vytvárania podmienok na činnosť vyšších územných celkov nezvláda úlohu garanta a veciam necháva voľný priebeh napriek urgenciám predsedu vyššieho územného celku. Ďakujem. J. Migaš, predseda NR SR: Pavol Kačic, nech sa páči, pán poslanec. P. Kačic, poslanec: Vážený neprítomný pán Dzurinda, vojna policajtov, vidno, ako vás to znervóznilo, to znamená, že je to 100-percentne pravda. Hovorili ste o inšpekcii ministra vnútra, že všetko vyrieši a tak ďalej atď. Ale dávam otázku: Inšpekcia ministra vnútra už vyšetrila akciu na obydlie predsedu legitímnej parlamentnej strany, ktorá má najväčšiu podporu obyvateľstva? Dovoľte mi, aby som vám zo zákona o Policajnom zbore citoval, kedy sa používajú výbušniny: „Policajt je oprávnený v súvislosti so zaisťovaním bezpečnosti osôb a ochrany majetku, najmä pri likvidácii nástražných výbušných systémov, pri likvidácii nálezu munície alebo v rámci boja proti terorizmu používať výbušniny a výbušné predmety.“ Preto dodnes ešte inšpekcia ministra vnútra nevyriešila už dva roky starú vec – napadnutie obydlia predsedu najsilnejšej politickej strany na Slovensku. Veľkým oblúkom ste sa vyhli aj zásahu „kukláčov“, že to zas vyšetrí inšpekcia ministra vnútra. Ale zasa mám tu s tým problém, pretože zákon o Policajnom zbore hovorí, že polícia, služba osobitného určenia vykonáva služobné zákroky proti „a) teroristom, b) únoscom osôb a dopravných prostriedkov a c) nebezpečným páchateľom organizovanej trestnej činnosti a páchateľom úmyselných obzvlášť závažných trestných činov“. To boli tí predstavitelia v Banskej Bystrici? Účastníci akcie „kukláčov“ v Banskej Bystrici zo strany poškodených požiadali o prijatie u vás, pán predseda vlády, listom zo dňa 26. marca 2002 a ministra vnútra listom zo dňa 26. marca 2002, na ktoré ste, páni, nereagovali. Tak ak ste chlapi, tak by ste si mali nájsť pár minút, pretože títo účastníci tu teraz sedia na balkóne, počúvajú nás a mali by ste sa s nimi porozprávať. Ďakujem. J. Migaš, predseda NR SR: Nech sa páči, pán poslanec Húska. Nech sa páči. A. M. Húska, poslanec: Ďakujem. Chcem reagovať na vystúpenie pána predsedu vlády. Je to charakteristické, že vždy spustí nejaké bombastické výroky a potom jednoducho zmizne. Dokonca aj ten samotný fakt, že aj celý parlament dovolí, aby takýmto spôsobom účinkoval, je veľkou chybou. Chcem po prvé povedať predovšetkým jedno pánovi predsedovi, že vôbec nie ste úprimný, pán predseda vlády, voči svojmu rezortnému ministrovi. Máte ho koniec koncov tri razy v žalúdku a vlastne ste v takom stave, že v podstate v mnohých prípadoch informačne sabotujete spoluprácu vo vnútri rezortu. Takže vy nevystupujte tu ako ochranca svojho kolegu z ministerstva vnútra. Je iný problém. Je ten problém, že nezvládate ani vládu a že vlastne používate podobnú metódu úskokov, akú používate proti opozícii, používate aj voči vlastným partnerom. Nemôžete sa očistiť a môžeme vás ubezpečiť, pán predseda vlády, že vám to budúcnosť naozaj zráta. To sa tomu nedá uniknúť ani tým, že sa vyparíte z parlamentu a de facto takmer celý čas ste neboli prítomný pri vystúpení hlavného rečníka opozície. Toto sa jednoducho nerobí. J. Migaš, predseda NR SR: V súlade s § 28 požiadal o vystúpenie minister vnútra pán Ivan Šimko. Nech sa páči.